সংসদের ভিতর বিরোধীদের একজোট রেখে নরেন্দ্র মোদীকে চাপে রেখেছেন। সংসদের বাইরেও বিভিন্ন বিষয়ে চেপে ধরছেন রোজ। যার ফলে যে রাহুল গাঁধীকে ক’দিন আগেও ‘নন সিরিয়স’ ‘পার্ট টাইম’ রাজনীতিক বলে বিজেপি উপহাস করত, শাহজাদা বলে কটাক্ষ করত, এখন তাঁর কথারই জবাব দিতে হচ্ছে মোদীকে। ঘরোয়া স্তরে বিজেপি নেতারা কবুল করছেন, সম্প্রতি রাহুল বেশ সক্রিয় হয়ে উঠেছেন। আর যাই হোক, সংসদে প্রায় দেড় ডজন বিরোধী দলকে একজোট করে নেতৃত্ব তো দিচ্ছেন। তাঁদের মুখ হয়ে সংসদে বলছেন, রাষ্ট্রপতি ভবনে যাচ্ছেন। ফলে এখন তাঁকে সহজে উড়িয়ে দেওয়াও যাচ্ছে না। লোকসভায় বিপুল সংখ্যাগরিষ্ঠতা সত্ত্বেও প্রধানমন্ত্রীকে বলতে হচ্ছে, তাঁকে লোকসভায় বলতে দেওয়া হচ্ছে না বলেই জনসভায় তিনি মুখ খুলতে বাধ্য হচ্ছেন। আজ ভোটমুখী উত্তরপ্রদেশে জনসভা করার কথা ছিল প্রধানমন্ত্রীর। কিন্তু আবহাওয়া খারাপের জন্য তাঁর হেলিকপ্টার নামতে পারেনি বলে মোবাইল ফোনে বক্তৃতা দেন তিনি। সেখানেও রাহুল গাঁধীর নাম না-করে মোদী বলেন, ‘‘যাঁদের মানুষ প্রত্যাখ্যান করেছে, তাঁরাই সংসদ চলতে দিচ্ছেন না।’’ যা শুনে কংগ্রেসের এক নেতার বক্তব্য, ‘‘লোকসভায় বিপুল সংখ্যাগরিষ্ঠতা নিয়ে মোদী এসেছেন। সেখানে প্রধানমন্ত্রী যদি বলতে চান, তাঁকে কে ঠেকাতে পারে? প্রধানমন্ত্রী কীসের ভয় পাচ্ছেন লোকসভায় বলতে?’’ রাহুল রোজই প্রধানমন্ত্রীকে চ্যালেঞ্জ ছুড়ে বলছেন, ‘‘প্রধানমন্ত্রী সংসদে আসুন, আমনে-সামনে কথা বলুন। তিনি কেন পালিয়ে বেড়াচ্ছেন?’’ এ হেন ‘সক্রিয়’ রাহুলকে প্রতিহত করার জন্য দু’দিন আগেও সর্বশক্তি নিয়ে ঝাঁপিয়ে বিজেপি লোকসভায় তাঁকে বলতে দেয়নি। চপার-দুর্নীতিতে প্রাক্তন বায়ুসেনা প্রধানের গ্রেফতারের ঘটনা সামনে রেখে গাঁধী পরিবারকে নিরন্তর আক্রমণ করছে বিজেপি শিবির। খোদ প্রধানমন্ত্রী গতকাল গুজরাতের জনসভায় কংগ্রেসের প্রাক্তন নেতা থেকে রাষ্ট্রপতি হওয়া প্রণব মুখোপাধ্যায়ের বক্তব্যকে হাতিয়ার করেও রাহুলকে বিঁধবার চেষ্টা করেছেন। সংসদের হট্টগোল নিয়ে প্রণব উষ্মা প্রকাশ করে বলেছিলেন, ‘‘ভগবানের দোহাই, সংসদ চলতে দিন।’’ সেই সূত্র ধরেই মোদী বলেছিলেন, অন্য রাজনৈতিক পরিমণ্ডল থেকে আসা রাষ্ট্রপতিও বিরোধীদের নাম করেই সংসদ না চলার জন্য খোঁচা দিয়েছেন। তার পরেও সংসদ চলতে দিচ্ছে না বিরোধীরা। আজ সেই রাষ্ট্রপতির জন্মদিনে শুভেচ্ছা জানিয়ে মোদী প্রণবের ‘অভিজ্ঞতা’ ‘প্রাজ্ঞতা’র প্রশংসা করেছেন। তবে রাষ্ট্রপতিকে শুভেচ্ছা জানাতে রাষ্ট্রপতি ভবনে আজ পৌঁছে যান রাহুলও। হাসিমুখে রাহুলকে জড়িয়ে সেই ছবি ঘটা করে প্রকাশও করে রাষ্ট্রপতি ভবন। শুভেচ্ছা জানান সনিয়াও। রাহুল আজও চুপ থাকেননি। এ দিন জম্মুতে মোদীর স্বরাষ্ট্রমন্ত্রী রাজনাথ সিংহ পাকিস্তানকে তোপ দেগে বলেন, প্রতিবেশী রাষ্ট্র ধার্মিক বিভাজনের চেষ্টা করছেন। রাজনাথের এই বক্তব্য লুফে রাহুল টুইটে লিখেছেন, ‘‘সত্যি পাকিস্তান ধার্মিক বিভাজন তৈরি করার চেষ্টা করছে। কিন্তু এটি আপনাদের মাথায় এল কি আপনি ও আপনার বস (পড়ুন মোদী) একই কাজ করছেন বলে?’’